Document ID: 32000D0148

KOMMISSIONENS BESLUTNING
af 11. februar 2000
om finsk støtte til frø
(meddelt under nummer K(2000) 358)
(Kun den finske og den svenske udgave er autentisk)
(2000/148/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2358/71 af 26. oktober 1971 om den fælles markedsordning for frø(1), senest ændret ved forordning (EF) nr. 1405/1999(2), særlig artikel 8, og
ud fra følgende betragtninger:
(1) Ifølge ovennævnte bestemmelser kan Finland efter tilladelse fra Kommissionen yde støtte til visse mængder frø, der udelukkende er produceret i dette land som følge af dets særlige klimaforhold.
(2) Finland gav i 1995 meddelelse om et forslag til beslutning om national støtte til produktion af frø af visse foderplantearter. Støtten blev godkendt for 1995 ved Kommissionens beslutning 95/282/EF af 17. juli 1995(3) om finsk støtte til frø. Med beslutningen blev der givet tilladelse til national støtte for arealer, der højst måtte svare til gennemsnitsproduktionen i Finland i perioden 1989-1993 og til det i 1995 anslåede indenlandske behov for produktion af rødkløver (Trifolium pratense L.), timothe (Phleum pratense L.), engsvingel (Festuca pratensis huds.), hundegræs (Dactilis glomerata L.) og almindelig rajgræs (Lolium perenne L.). Tilladelsen blev givet for de sorter, der er registreret i Finlands nationale fortegnelse, og som med undtagelse af begrænsede mængder, der dyrkes i tilgrænsende områder, kun produceres i Finland.
(3) Kommissionen skulle senest den 30. april 1996 have fået tilsendt en rapport om anvendelsen af beslutning 95/282/EF. De finske myndigheder fremsendte de pågældende oplysninger den 26. oktober 1998. Det finske ministerium for landbrug og skovbrug og Kommissionens tjenestegrene drøftede indgående de forskellige tekniske aspekter af disse oplysninger om de rent faktisk udbetalte støttebeløb, det dyrkede areal, produktionen og handelen med hver art og sort, der er omfattet af støtten.
(4) Finland vedtog de maksimumsarealer, der er fastsat i beslutning 95/282/EF, og fastsatte de maksimale støttebeløb for 1996, 1997, 1998 og 1999 ud fra den betragtning, at producentindkomsten inklusive støtte ikke måtte overstige producenternes gennemsnitsindkomster i referenceperioden 1989-1993. For ovennævnte år bortset fra 1999 er støtten blevet beregnet og udbetalt til producenterne.
(5) Ifølge oplysninger fra de finske myndigheder har Finland anvendt beslutning 95/282/EF i produktionsårene 1995-1999. For rødkløver er der siden 1997 ydet national støtte for et større areal end det maksimumsareal, Kommissionen fastlagde i 1995. Det samme var i 1998 tilfældet for engsvingel og almindelig rajgræs. Disse overskridelser har medført en proportionel reduktion af de nationale støttebeløb for de pågældende arter.
(6) Da der er blevet fastsat og udbetalt national støtte til producenterne i en længere periode end den, Kommissionen havde givet tilladelse til, er den pågældende støtte ulovlig, men ikke nødvendigvis uforenelig med artikel 8, andet afsnit, i forordning (EØF) nr. 2358/71.
(7) Kommissionen har på grundlag af oplysninger fra den finske regering konstateret, at den finske støtte, der blev ydet fra den 1. januar 1996 til 1998, er støtte for frøsorter, der produceres i Finland på grund af landets særlige klimaforhold. For perioden 1996-1998 har Kommissionen ligeledes konstateret, at overskridelsen, for rødkløver siden 1997 og for engsvingel og almindelig rajgræs siden 1998, af de arealbegrænsninger for national støtte, som Kommissionen fastlagde for 1995, er blevet udlignet ved en proportionel reduktion af støttebeløbene. Beregningerne for 1999 er endnu ikke afsluttet, men der er fastsat et maksimumsbeløb for den pågældende støtte.
(8) Under disse omstændigheder kan Kommissionen godkende støtten med tilbagevirkende kraft for perioden 1996-1998 samt de maksimale støttebeløb for 1999 med de arealbegrænsninger, der er fastsat ved beslutning 95/282/EF for samtlige arter bortset fra rødkløver, idet det tilladte maksimumsareal for rødkløver bør udvides med 300 ha i forhold til produktionsåret 1995 i betragtning af den øgede efterspørgsel efter denne art og det forhold, at det er umuligt at finde sorter på markedet, som er egnede til Finlands særlige klimaforhold -
VEDTAGET FØLGENDE BESLUTNING:
Artikel 1
Den støtte, som Finland uden forhåndsgodkendelse fra Kommissionen ydede fra den 1. januar 1996 til 1998 under overholdelse af de areal- og beløbsbegrænsninger, der i bilaget er fastsat for certificeret frø af sorter af arterne rødkløver (Trifolium pratense L.), timothe (Phleum pratense L.), engsvingel (Festuca pratensis huds.), hundegræs (Dactilis glomerata L.) og almindelig rajgræs (Lolium perenne L), som er registreret i Finlands nationale fortegnelse, og som med undtagelse af begrænsede mængder, der dyrkes i tilgrænsende områder, udelukkende dyrkes i dette land, er i overensstemmelse med artikel 8, andet afsnit, i forordning (EØF) nr. 2358/71 og godkendes derfor.
Artikel 2
De maksimale støttebeløb eller mindre beløb, som Finland uden forhåndsgodkendelse fra Kommissionen har fastsat for 1999 under overholdelse af de areal- og beløbsbegrænsninger, der i bilaget er fastsat for certificeret frø af sorter af arterne rødkløver (Trifolium pratense L.), timothe (Phleum pratense L.), engsvingel (Festuca pratensis huds.), hundegræs (Dactilis glomerata L.) og almindelig rajgræs (Lolium perenne L.), som er registreret i Finlands nationale fortegnelse, og som med undtagelse af begrænsede mængder, der dyrkes i tilgrænsende områder, udelukkende dyrkes i dette land, er i overensstemmelse med artikel 8, andet afsnit, i forordning (EØF) nr. 2358/71 og godkendes derfor.
Artikel 3
Denne beslutning er rettet til Republikken Finland.
Udfærdiget i Bruxelles, den 11. februar 2000.

Labels: 18
17
19
6